**Juliana z Norwichu** (aj **Juliana z Norwich**, niekedy aj len **Julian**, angl. *Julian of Norwich*, \* okolo 1342, pravdepodobne Norwich [noridž], Norfolk, Anglicko – † po 1416/okolo 1423, tamtiež) bola stredoveká anglická mystická teologička a reklúza, „učiteľka mystickej kontemplácie lásky". Autorka diela *Zjavenia Božej Lásky* (*Revelations of Divine Love*), jedného z najvýznamnejších stredovekých náboženských dokumentov. Bola prvou (známou) spisovateľkou píšucou v anglickom jazyku.

O jej živote sa mnoho nevie, väčšina strohých informácií pochádza z jej diela. Časť údajov o jej živote s nachádza v testamentoch v kódexe *Add. 37790 - Amherst Manuscript* v British Library a zmienku o stretnutí s Julianou zachytáva aj mystička Margery Kempeová.

Časť Anglikánskej a Luteránskej cirkvi si ju oficiálne pripomína sviatkom 8. mája. Rímskokatolícka cirkev ju oficiálne za svätú nepovažuje, jej kult však je slávený 13. mája. Zobrazovaná býva v rehoľnom rúchu pod krížom. Julianin silný kult pretrváva najmä v Norwichi.

Životopis
---------

Kostol svätého Juliána v Norwich
Keď mala Juliana tridsať rokov, vážne ochorela a takmer zomrela. Podľa Julianiných slov mala sama požiadať Boha o tri dary: víziu Kristovho umučenia; život ohrozujúcu chorobu a tri metaforické rany - súcitu, skrúšenosti a túžby po Bohu. Po prijatí pomazania chorých v máji 1373 prežila sériu zjavení o utrpení Krista a Panny Márie, a vyzdravela.

Je pravdepodobné, že v dobe choroby a uzdravenia ešte nebola pustovníčkou. Keďže však v Norwichi pôsobilo viacero rehoľných rádov, je možné, že sa už v mladosti stala mníškou, snáď benediktínkou. Po svojej mystickej skúsenosti Juliána napísala kratšie dielo, ktoré sa zachovalo v jednom rukopise. Začala tiež bývať v cele postavenej pri Kostole svätého Juliána. V nasledujúcom živote nemala Juliana žiadne obdobné mystické zážitky, plne však spracovala a rozšírila svoje mystické dielo. Štyri existujúce norwichské závety jej odkázali peniaze na živobytie. Posledný závet pochádza z roku 1416. Následne sa Juliana neuvádza v žiadnych dokumentoch, z čoho možno usúdiť, že zomrela krátko na to.

Dielo a myšlienky
-----------------

*Bližšie informácie v hlavnom článku: Zjavenia Božej lásky*
Zjavenia Božej lásky v stredovekej angličtine z 15. storočia (Add MS 37790; f. 97r)
Juliana patrí k najvýznamnejším anglickým mystikom. Napísala dielo Zjavenia Božej lásky (*Revelations of Divine Love* alebo *Showings of Divine Love*, resp. len *Showings*. Raný text sa zachoval len v jednom vyhotovení z roku 1373 a býva nazývaný aj ako krátky text, resp. krátka verzia. Neskôr okolo roku 1393 boli tieto rané zápisky rozšírené. V literatúre býva táto dlhšia verzia, resp. dlhý text spravidla nazývaný rovnako ako kratšia verzia. Encyclopedia Beliana uvádza názov *Šestnásť zjavení Božej lásky* - *Sixteen Revelations of Divine Love*

Dielo je písané hovorovým štýlom plným živých a konkrétnych obrazov. Témou celého diela je láska. *„Láska bola jeho zmyslom,"* hovorí Juliana na záver *Zjavení* (kapitola 86) a trvá na tom, že nič nemôže ľudí oddeliť od Božej lásky.

Vitrážové okno s Julianou
Jej teológia je značne optimistická, je eschatologicky naladená. Vo svojich dielach opisuje Boha nielen ako otca, ale aj ako milujúcu matku, ktorá chráni svoje deti (kapitoly 58 – 59). „Materstvu" Boha sa venovali aj ranejší autori a jej pôvod možno nájsť v Biblii. Práve Juliana sa tejto téme venovala dôkladnejšie a originálny je najmä jej prístup k materstvu Krista - druhej Božej osoby. Boha priamo nazýva Matkou. Plne uznávala Najsvätejšiu Trojicu i božskú bipostatickú úniu. Boha vnímala tiež aj ako láskavého priateľa, ktorý je plný milosrdenstva a dobrotivosti. Kristov kríž má premôcť všetko zlo. Človek sa má na Božiu lásku primerane spoliehať a nemá si podľa Juliany neustále pripomína svoju hriešnosť: *„Hriech je nevyhnutný, ale všetko dopadne dobre, tiež so všetkým ostatným to nakoniec dopadne dobre."* (zjavenie 13, kapitola 27) Najvýznamnejšie a najpamätnejšie výjavy sú jednoduché a prirodzené. Ide napríklad o obraz Boha, ktorý drží v ruke loptu veľkosti lieskového orieška, symbol krehkosti a drobnosti sveta v porovnaní s Božím majestátom. Silné efekty vytvára aj jednoduchým opakovaním a paralelizmom.

Konkrétne vplyvy na Julianinu teológiu sa hľadajú veľmi ťažko. Na svoju dobu mala značné teologické znalosti, čo môže byť čiastočne pripísané významnosti mesta Norwich, ako obchodného a duchovného centra, kde pôsobilo viacero duchovných rádov. Kým v kratšej, ranej verzii čerpá najmä z osobných zdrojov a ide skôr o záznam vizionárskej skúsenosti jednotlivca, v neskorších Zjaveniach vynecháva osobné odkazy v prospech väčších podrobností o umučení, ako aj rozsiahlych teologických úvah o Trojici. Vo svojom diele priamo spomína Dyonýza Areopagitu a cituje dielo *Život svätého Benedikta* od pápeža Gregora I. Je veľmi pravdepodobné že poznala aj dielo Viliama zo Saint-Thierry a Majstra Eckharta či iných mystikov.

Poznámky
--------

1. ↑   Jana Trajtelová vo svojej práci píše: *„Meno Juliana... sa zvyčajne neprepisuje v ženskom tvare „Juliana", ale jednoducho „Julian", pretože sa predpokladá, že prijala meno podľa sv. Juliána..."* Často však býva prezývaná aj ako Lady Julian („Pani Juliana"), Dame Julian („Dáma Juliana"), and Mother Julian („Matka Juliana").

Referencie
----------

1. 1 2 3 4 5  Juliana z Norwichu. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 2013. 682 s. ISBN 978-80-970350-1-3. Zväzok 7. (In – Kalg), s. 584.
2. 1 2 3  TRAJTELOVÁ, Jana. O Božom optimizme: príspevok k skúmaniu fenomenológie hriechu na základe mystickej náuky Juliany z Norwich. *Studia Capuccinorum Boziniensia*, čís. 4/1. Dostupné online [cit. 2021-07-28]. ISSN 2585-8025.
3. 1 2 3 4 5 6 7  JULIAN OF NORWICH In:  *Encyclopedia of religion*. Ed. Lindsay Jones. 2nd Ed. Vol. 7. ICONOGRAPHY – JUSTIN MARTYR. Detroit : Macmillan Reference USA, 2005. ISBN 0-02-865740-3. S. 50285029. (po anglicky)
4. 1 2  Julian of Norwich In:  *Encyclopedia Britannica* [online]. [Cit. 2021-06-28]. Dostupné online. (po anglicky)
5. 1 2 3 4 5 6  JULIÁNA Z NORWICHE In:  *Slovník křesťanských mystiků*. Ed. Luigi Borriello et al.; preklad Ctirad Václav Pospíšil. Kostelní Vydří : Karmelitánské nakladatelství, 2012. ISBN 978-80-7195-198-8. S. 464 – 465.
6. 1 2 3 4 5  Julian of Norwich In: ENGLISH, Edward D. *Encyclopedia of the Medieval World*. New York : Facts On File, Inc. 2005. ISBN 0-8160-4690-5. S. 359. (po anglicky)
7. ↑  Julian of Norwich In:  *Women and Gender in Medieval Europe: An Encyclopedia*. Ed. Margaret Schaus. Abingdon : Routledge, Taylor & Francis Group, LLC, 2006. ISBN 9780415969444. S. 436 – 437.
8. 1 2  Julian of Norwich In:  *The Cambridge Dictionary of Christianity*. Ed. Daniel Patte. Cambridge : Cambridge University Press, 2010. ISBN 978-0-521-52785-9,  978-0-521-82096-7. S. 667 – 668. (po anglicky)

Ďalšia literatúra
-----------------

* *Moudrost Juliany z Norwiche*. Ed. Monica Furlongová; preklad Augustin Hebelka. [s.l.] : Karmelitánské nakladatelství, 1997. 48 s. (Moudrost.) ISBN 80-7192-214-5.
* Julian of Norwich In: LAWLER, Jennifer. *Encyclopedia of Women in the Middle Ages*. Jefferson, London : McFarland & Company, 2001. 287 s. ISBN 978-0-7864-3253-0.

Externé odkazy
--------------

* TRAJTELOVÁ, JANA. Juliana z Norwich - žena, ktorej Boh zjavil svoje tajomstvá (podcast)
* CHLEBANOVÁ, Lenka. Mystička a pustovníčka Juliana z Norwichu udivovala duchovným materstvom. Aj Krista vnímala ako matku. *Postoj* (Vydavateľstvo POSTOJ MEDIA), 09. 4. 2021. Dostupné online [cit. 2021-07-28]. ISSN 1336-720X.

Autoritné údaje: * BnF: 11909198v
* GND: 118558692
* ISNI: 0000 0000 7980 1193
* LCCN: n79089397
* NK ČR: jn19990004103
* VIAF: 97938503
* WorldCat: lccn-n79089397